UV ตั้งเป้ารายได้ปี 61/62 โต 20% รุกแผนเปิด 31 โครงการใหม่ 3.82 หมื่นลบ.
UV ตั้งเป้ารายได้ปี 61/62 โต 20% แตะ 2.58 หมื่นลบ. รุกแผนเปิด 31 โครงการใหม่ รวม 3.82 หมื่นลบ.
5 ก.พ. 2562

นายวรวรรต ศรีสอ้าน กรรมการผู้จัดการใหญ่ บริษัท ยูนิเวนเจอร์ จำกัด (มหาชน) หรือ UV เปิดเผยว่า บริษัทตั้งเป้ารายได้รวมงวดปี 61/62 (1 ต.ค. 61- 30 ก.ย. 62) ที่ 2.58 หมื่นล้านบาท เติบโตกว่า 20% จากปีก่อนที่ 2.09 หมื่นล้านบาท โดยที่สัดส่วยรายได้ของบริษัทยังคงมาจากธุรกิจอสังหาริมทรัพย์เพื่อขายในสัดส่วน 83% แบ่งเป็นสัดส่วนรายได้จากโครงการแนวราบ 70% และรายได้จากโครงการคอนโดมิเนียม 13% อีกทั้งยังมีสัดส่วนรายได้จากธุรกิจอสังหาริมทรัพย์เพื่อเช่าและโรงแรม 7% และธุรกิจอื่นๆ (รวมธุรกิจสังกะสีออกไซด์) ราว 10%
สำหรับในส่วนของธุรกิจหลัก คือ ธุรกิจอสังหาริมทรัพย์เพื่อขายในปี 61/62 วางเป้าหมายรายได้ที่ 2.14 หมื่นล้านบาท โดยที่จะมีการรับรู้รายได้จากมูลค่ายอดขายรอโอน (Backlog) ในปีนี้ 9.7 พันล้านบาท หรือคิดเป็น 45% ของรายได้ธุรกิจอสังหาริมทรัพย์เพื่อขาย โดยที่การรับรู้รายได้ที่จะโอนเข้ามา แบ่งเป็นจากแนวราบ 7 พันล้านบาท และคอนโดมิเนียม 2.7 พันล้านบาท โดยที่ปัจจุบันบริษัทมี Backlog รวมทั้งสิ้น 1.02 หมื่นล้านบาท
ส่วนการเปิดโครงการใหม่ในปีนี้วางแผนเปิดรวม 31 โครงการ มูลค่า 3.82 หมื่นล้านบาท แบ่งเป็น โครงการแนวราบ 25 โครงการ มูลค่า 2.86 หมื่นล้านบาท และโครงการคอนโดมิเนียม 6 โครงการ มูคล่า 9.6 พันล้านบาท นอกจากนี้ในการประชุมผู้ถือหุ้นประจำปี 62 ได้มีมติจากที่ประชุมของ UV และบมจ.แผ่นดินทอง พร็อพเพอร์ตี้ ดีเวลลอปเม้นท์ (GOLD) อนุมัติออกหุ้นกู้และเสนอขายหุ้นกู้เพิ่มเติม ในวงเงินไม่เกิน 5 พันล้านบาท แบ่งเป็นในส่วนของ UV วงเงิน 2 พันล้านบาท และ GOLD วงเงิน 3 พันล้านบาท